L.  Privilegium pro monasterio de Loco restaurato.   (Anno 1145, Dec. 13.) [HUGO,  Annal. Praem.,  II, Pr., 41.]
Author: Eugenius III

EUGENIUS episcopus, servus servorum Dei, HAIMONI abbati de Loco restaurato, ejusque fratribus tam praesentibus quam futuris, regularem vitam professis, in perpetuum.

Quoniam sine verae religionis cultu, nec charitatis unitas potest subsistere, nec Deo gratum exhiberi servitium, expedit apostolicae auctoritati religiosas personas diligere, et earum quieti, auxiliante Domino, providere. Eapropter, dilecti in Domino filii, vestris justis postulationibus clementer annuimus et praefatum locum, in quo divino mancipati estis obsequio, sub beati Petri et nostra protectione suscipimus, et praesentis scripti privilegio communimus, statuentes ut quascunque possessiones, quaecunque bona in praesentiarum juste et canonice possidetis, aut in futurum concessione pontificum, liberalitate regum, largitione principum, oblatione, fidelium, seu aliis justis modis, praestante Domino, poteritis adipisci, firma vobis vestrisque successoribus et illibata permaneant, in quibus haec propriis duximus exprimenda vocabulis: Ex dono Radulphi comitis, terram arabilem de Bonolio quae ad dominicatum ipsius pertinet; terragium quoque quod ibidem habebat, eo tenore, quod si rustici eum colere destiterint, ad proprietatem vestram libere redeat; pascua etiam et terram incultam, et cursum aquae ad faciendum molendinum, mansis et censibus suae successioni in ea retentis; ecclesiam de Beriniaco quae per manuum Manasse Meldensis episcopi, ipso comite consentiente ac postulante, vobis tradita est; decimam de Sinesiis quae ab ipso comite, a militibus quae in feudo eam habebant redempta est, et per manum Petri Silvanectensis episcopi vobis concessa est; decimam de Burfantencio, tertiam partem decimae de Vamoseio; nemus de Sancto Medardo quod sub censu septem solidorum, et dimidii monasterio S. Medardi persolvendo vobis concessum est; curiam de Monte Bosonis cum suis appendiciis. Sane laborum vestrorum quos propriis manibus aut sumptibus colitis, sive de nutrimentis animalium vestrorum, nullus omnino clericus vel laicus a vobis decimas exigere praesumat. Decernimus ergo ut nulli omnino hominum liceat praefatum locum temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integra conserventur eorum, pro quorum gubernatione et sustentatione concessa sunt, usibus omnibus profutura, salva sedis apostolicae auctoritate, et dioecesani episcopi canonica justitia et reverentia. Si qua igitur in futurum ecclesiastica saecularisve persona, hujus nostrae constitutionis paginam sciens, contra eam temere venire tentaverit, secundo tertiove commonita, si non reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei ac Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Eugenius Catholicae Ecclesiae episcopus. Ego Guido presbyt. card. S. Chrysogoni. Ego Albericus Ostiensis episcopus. Ego Rainerius presb. card. tit. Sanctae Priscae. Ego Imarus Tusculanus episcopus. Ego Joannes diaconus cardinalis Sancti Adriani. Ego Guido presbyter card. tit. SS. Laurentii et Damasi. Datum Verullae per manum Roberti dictae Romanae Ecclesiae presbyteri cardinalis cancellarii, Idibus Decembris, indictione VIII, Incarnationis Dominicae anno 1145, pontificatus vero domni Eugenii III papae anno primo.

Notes: ( Seigneux ) ( Morcourt )